stanford-oval/wikipedia huggingface dataset:
פרידה רפפורט קפלן
קריירה

קפלן עבדה במשרד עורכי דין ובמפעל ניילון. לאחר שילדה בשנת 1955, חיפשה עבודה עם שעות גמישות המאפשרות לה להניק. קרובי משפחה של בעלה ניהלו חברת תוצר חקלאי, האחים Giumarra, שמכרה בשוק הסיטונאי של לוס אנג'לס. הם שכרו אותה כמנהלת חשבונות, למרות שהייתה נטולת ידע בתחום. כשיצאו לחופשה זמן קצר לאחר מכן, ביקשו ממנה לנהל את קומת המכירות.
בשנות ה-50, רוב חנויות המכולת הציעו מבחר מצומצם מאוד של תוצרת חקלאית, למשל, סוג בודד של תפוח, חסה ובצל. (על-פי הניו יורק טיימס, עד לאמצע שנות ה-70, אפילו אבוקדו נחשב לאקזוטי). ביומה הראשון של קפלן על רצפת המכירות, היא ניסתה למכור פטריות פורטובלו, אך הן לא נמכרו. רוב רוכשי התוצרת לצרכים מקומיים לא התעניינו בפטרייה האקזוטית הזו, מכיוון שרוב החנויות בארצות הברית מכרו רק את הגרסה הלא בוגרת של הפטרייה, המכונה פטריות כפתורים לבנים. אולם קונה אחד אמר שהוא יכול לשווק אותן באמצעות מודעה בחג ההודיה. לפי הלוס אנג'לס טיימס, "ההזמנה שלו הייתה גדולה מאוד, ולא היה להם מספיק מלאי כדי לעמוד בה". קפלן חיפשה מלאי פטריות נוסף, ומצאה אותן בחוות פטריות מקומית בשלב האריזה. היא הציעה לעזור אריזה, וכך השיגה מספיק פטריות כדי למלא את ההזמנה בזמן. לדברי בתה, קארן קפלן, היא בסופו של דבר "הוכרה כמי שהשיקה וקדמה את שוק הפטריות החומות הטריות בקליפורניה."
קפלן לא התעניינה במיוחד באוכל או במוצרי מזון, והיא לא בישלה, אבל היא נהנתה לתקשר עם אנשים ולקדם מכירות. היא זיהתה כשל-שוק, משום שחקלאים קטנים שיווקו בעיקר את מה שיימכר היטב לקונים במכולת. רבים מהם גם גידלו פריטים שצמחו היטב באזורם, שהם אהבו, או ששימשו מטבח התרבות השורשית שלהם - אך היה להם קשה למכור את הפריטים האלה בשוק הסיטונאי. היות שרוב חנויות המכולת לא סחרו בפריטים אלה, קוני המכולת לא הכירו אותם או שלא יכלו לקנות אותם.
בתחילת שנות ה-60 התפנה מגרש בשוק בסמוך לאחים Giumarra. בעידוד בעלי השוק, Southern Pacific Railroad, השתלטה קפלן על המקום. היות שבאותה תקופה נשים בארצות הברית לא יכלו לקבל אשראי עסקי בעצמן, נאלץ אביה לחתום במשותף על ההלוואה שנדרשה לפתיחת העסק שלה. היא הייתה אז האישה היחידה שעבדה במכירות בשוק הסיטונאי, ולפי Entrepreneur, הייתה אישה הראשונה ש"השיקה, החזיקה והפעילה עסק סיטונאי בתעשייה החקלאית האמריקאית, שנשלטה בידי גברים". היא פתחה את העסק ב-2 באפריל 1962, החלה במכירת "ארבעה או חמישה" פריטים, והפכה ל"מפיץ המומלץ לכל מי שמציע משהו יוצא דופן". ככל שקפלן בנתה לה שם של משווקת בתחום, חקלאים קטנים שגידלו תוצרת ייחודית הופנו אליה. בשנות ה-70 כבר היה לקפלן היה צוות מכירות, מבוסס כולו על נשים. הייתה לה פינה קבועה בתחנת הטלוויזיה המקומית, שם סיפקה "דיווחי שוק לצרכנים". בשנת 1979 כבר שיווקה 130 זני פירות וירקות מיוחדים.
קריירה > פרי הקיווי

כבר בשנת הפעילות הראשונה של העסק שלה, 1962, החלה קפלן לקדם את פרי הקיווי, שנודע אז בארצות הברית כ"דומדמנית סינית", שם שהרחיק קונים. יבואן של הפרי פנה אליה ולסיטונאים אחרים בשוק, וקפלן הייתה היחידה שהסכימה לשווק את הפרי, שנחשב לא מושך ונמכר בהיקפים נמוכים. חקלאים בניו זילנד החלו לקרוא לפרי "קיווי" בשנת 1959, וקפלן החלה למכור אותו תחת שם זה. היא גייסה שפים מקומיים כדי ליצור מנות עם הפרי, וחילקה בשוק הסיטונאי דוגמאות בחינם. היא שכנעה את נשיא רשת המכולת Alpha Beta לשווק את הפרי בכך שהגישה לו ולמפקחי התוצרת שלו ארוחה שכללה מספר מנות מבוססות קיווי. בזמנו, שיווק פירות היה רעיון מהפכני. הקיווי היה הפרי החדש הראשון ששווק בארצות הברית מאז הבננה, שנכנסה לשוק 90 שנה קודם לכן. קפלן מכרה כ-1,100 ק"ג של קיווי בשנת 1962. הקיווי הפך לסיפור חדשותי, ועד שנת 1986 הוא הפך זמין ב-84% מהסופרמרקטים במדינה. היות שקפלן הייתה קשורה כל כך לפופולריות שלו, עורכי מדורי האוכל בתקשורת החלו להתייחס אליה כאל "מלכת הקיווי". הקיווי ביסס את המוניטין שלה, ומגדלים ויבואנים מחוץ לשוק החלו ליצור איתה קשר. ב-1985 הציג ה"ניו יורק טיימס" את שיווק וקידום הקיווי כהישג הנודע ביותר של קפלן.
קריירה > אריזה וקידום מכירות

קפלן הייתה ידועה בכושר ההמצאה שלה באריזה ובקידום תוצרת חקלאית יוצאת דופן, ובנכונותה לקחת סיכונים עסקיים. ה"ניו יורק טיימס" הציג אותה כמי שהמציאה את הרעיון של אריזה ותוויות לתוצרת חקלאית עם מידע בדבר השימוש ועצות לגבי אחסון ותיוג. לאחר שמכרה הזמנה שהכילה גם ג'ינג'ר שורש וגם ארטישוק ירושלמי, אותו מיתגה בשם "sunchoke", קיבלה קפלן תלונה על כך שלקוחות, מנהלי מחלקות פרי וירק, וקופאים במכולת לא הצליחו להבדיל ביניהם, ושחיי המדף של הארטישוק הירושלמי היו קצרים מדי. קפלן החלה לארוז את ה-Sunchokes בשקיות ניילון במשקל פאונד (כ-0.45 ק"ג), כדי להקל על זיהוי הפרי ולשפר את חיי המדף, וצירפה לאריזה מתכון, גישה שלא הייתה מוכרת באותה תקופה. לדברי קארן קפלן, "נמכרו פי שישה יותר Sunchokes בגלל שאמא שלי ארזה אותם בחבילה". לדברי גראבר וטווילי, "זו הייתה התווית האמיתית הראשונה" והתוצרת החקלאית הארוזה הראשונה. החברה התחלה לארוז פירות וירקות אחרים עם תוויות שזיהו את הפריט, הסבירו מה מקורו ואיך לדעת אם הוא בשל, ונתנו פרטי התקשרות עם החברה המשווקת. הם הוצפו במאות מכתבים מדי שבוע, רבים מהם עם שאלות בדבר אופן השימוש בתוצר, והחליטו להתחיל להוסיף מתכונים לתוויות, שרבים מהם פותחו על ידי קארן קפלן, שעבדה בשלב זה במשרה מלאה עבור אִמהּ.
ב-1990 פרשה קפלן מעבודה, אך בשנת 2012 עוד עבדה במשרה מלאה כיו"ר הדירקטוריון. בשנת 2015 הופק סרט תיעודי על הקריירה שלה, Fear No Fruit.
מורשת והכרה

לפי ה"ניו יורק טיימס", קפלן "[הרחיבה] את האפשרויות הזמינות לצרכנים אמריקאים על ידי יבוא פירות וירקות מדרום אמריקה, מאוסטרליה, מאסיה וממקומות אחרים. היא לימדה קמעונאים כיצד לאחסן ולקדם אותם, ואת הקונים כיצד להכין מהם מאכלים". בשנת 2015 נכתב ב-Entrepreneur כי קפלן "שינתה לנצח את נוף התוצרת האמריקאית, ובעקיפין את החך שלנו, על ידי הוצאת מאכלים אקזוטיים מהאפלה אל המיינסטרים". ב"וושינגטון פוסט" נכתב כי היא פתחה את "התיאבון האמריקאי לעשרות פירות וירקות שהיו פעם נדירים, וכיום הם נפוצים במכולות, במטבחים ובמסעדות". ה"לוס אנג'לס טיימס" ציין כי היא "שברה את תקרת הזכוכית בעולם ספוג-הטסטוסטרון של התוצרת החקלאית, ושינתה לנצח את הדרך בה האמריקאים אוכלים פירות וירקות," והעניק לה את הקרדיט על הקמת תעשיית התוצרת החקלאית המיוחדת בארצות הברית, באמרו כי היא "יצרה כמעט לבדה טרנדים של פירות וירקות". בשנת 1990 ה"לוס אנג'לס טיימס" מנה אותה, יחד עם סטיב ג'ובס ועם ג'יין פונדה, בין תריסר תושבי קליפורניה ש"עיצבו את העסקים אמריקאים בשנות ה-80".
חיים אישיים

קפלן נישאה לאלפרד הייל קפלן, יועץ יחסי עבודה, בשנת 1951. נולדו להם שתי בנות, קארן וג'קי. בעלה נפטר בשנת 1998. בגיל 95 הפכה לטבעונית . קפלן מתה ב-18 בינואר 2020 בלוס אלאמיטוס, בגיל 96.
הערות שוליים

1 2 3 4 5 6 7 8 9 10 11 12 13 14 15 16 17  Genzlinger, Neil (24 בינואר 2020). "Frieda Caplan, Who Enlivened the Produce Aisle, Dies at 96". The New York Times (באנגלית). ISSN 0362-4331. ארכיון מ-31 בינואר 2020. נבדק ב-23 בפברואר 2020. {{cite news}}:  (עזרה)
1 2 3 4 5 6 7 8 9 10 11  Pineda, Dorany (19 בינואר 2020). "Frieda Caplan, the 'Kiwi Queen' who introduced hundreds of fruits and veggies to the U.S., has died". Los Angeles Times (באנגלית). ארכיון מ-20 בפברואר 2020. נבדק ב-23 בפברואר 2020. {{cite web}}:  (עזרה)
1 2 3 4  Shandrow, Kim Lachance (16 ביולי 2015). "How This Produce Pioneer Popularized the Kiwi and Forever Changed the American Palate". Entrepreneur (באנגלית). ארכיון מ-31 בינואר 2020. נבדק ב-23 בפברואר 2020. {{cite web}}:  (עזרה)
1 2  Goulding, Susan Christian (20 בינואר 2020). "Produce pioneer Frieda Caplan, who normalized shiitake and named kiwi, dies at 96". Orange County Register (באנגלית). ארכיון מ-23 בפברואר 2020. נבדק ב-23 בפברואר 2020. {{cite news}}:  (עזרה)
1 2 3 4 5 6 7 8 9 10 11 12 13 14 15 16 17 18 19 20 21 22 23 24  Graber, Cynthia; Twilley, Nicola (17 בדצמבר 2019). "Meet the Queen of Kiwi: The 96-Year-Old Woman Who Transformed America's Produce Aisle". Gastropod (באנגלית). ארכיון מ-23 בפברואר 2020. נבדק ב-23 בפברואר 2020. {{cite web}}:  (עזרה)
1 2  "Frieda Caplan founds innovative specialty produce company | Jewish Women's Archive". jwa.org. ארכיון מ-23 בפברואר 2020. נבדק ב-23 בפברואר 2020. {{cite web}}:  (עזרה)
1 2 3 4 5 6 7  Sheraton, Mimi (31 באוקטובר 1979). "Selling The Idea Of Exotic Edibles". The New York Times (באנגלית). ISSN 0362-4331. ארכיון מ-25 בינואר 2020. נבדק ב-23 בפברואר 2020. {{cite news}}:  (עזרה)
1 2 3  Jenkins, Nancy (27 בפברואר 1985). "Making Jicama a Household Word". The New York Times (באנגלית). ISSN 0362-4331. ארכיון מ-22 בפברואר 2020. נבדק ב-23 בפברואר 2020. {{cite news}}:  (עזרה)
1 2 3 4  Langer, Emily (23 בינואר 2020). "Frieda Caplan, 'Kiwi Queen' who brought a touch of the exotic to the American fruit basket, dies at 96". Washington Post. ארכיון מ-4 בפברואר 2020. נבדק ב-23 בפברואר 2020. {{cite news}}:  (עזרה)
↑  Hagerty, James R. (22 בינואר 2020). "Frieda Caplan, 'Queen of Kiwi,' Enlivened American Cuisine". The Wall Street Journal (באנגלית). ISSN 0099-9660. ארכיון מ-23 בפברואר 2020. נבדק ב-23 בפברואר 2020. {{cite news}}:  (עזרה)
1 2  Lyall, Sarah (17 במאי 1987). "What's New in Exotic Fruit; Putting a Kiwi in Every Lunch Box". The New York Times (באנגלית). ISSN 0362-4331. ארכיון מ-23 בפברואר 2020. נבדק ב-23 בפברואר 2020. {{cite news}}:  (עזרה)
↑  "Frieda Caplan". www.templebethdavid.org (באנגלית). 11 במרץ 2012. ארכיון מ-23 בפברואר 2020. נבדק ב-23 בפברואר 2020. {{cite web}}:  (עזרה)
↑  "Remembering 'Kiwi Queen' Frieda Caplan, Who Expanded U.S. Supermarket Offerings". NPR.org (באנגלית). ארכיון מ-1 בפברואר 2020. נבדק ב-23 בפברואר 2020. {{cite web}}:  (עזרה)
| --- | --- |
בקרת זהויות :  NLI: 987010857127005171  VIAF: 178146331905618691791   WorldCat (עם VIAF): 178146331905618691791
פרשת סיריל קרן

פרשת סיריל קרן היא פרשת שוחד ושחיתות לכאורה שנחשפה בשנת 2002, לאחר פרסום דו"ח מבקר המדינה, שבה היו מעורבים ראש הממשלה לשעבר אריאל שרון, בניו גלעד ועומרי ואנשי עסקים שהיו מקורבים לשרון. במסגרת הפרשה נבדקו חשדות כי שרון קיבל, בתיווך בנו גלעד, הלוואה בסך 1.5 מיליון דולר מאיש העסקים הדרום-אפריקאי סיריל קרן (Cyril Kern), שהיה ידיד המשפחה. מטרת ההלוואה הייתה לסייע לשרון להחזיר את התרומות הבלתי חוקיות שקיבל לכיסוי הוצאותיו בבחירות הפנימיות לראשות הליכוד שנערכו בשנת 1999. קרן שימש על פי החשד כאיש קש של איל ההון האוסטרי מרטין שלאף שהיה המקור לכספים אלה ולמיליוני דולרים נוספים שהועברו למשפחה כשוחד לקידום האינטרסים הכלכליים שלו בישראל.
בחודש אוקטובר 2001, בעקבות פרסום דו"ח מבקר המדינה, הורה היועץ המשפטי לממשלה, אליקים רובינשטיין, לפתוח בחקירה משטרתית בחשד לעבירות פליליות שבוצעו במהלך הבחירות הפנימיות שנערכו בליכוד ב-2 בספטמבר 1999, שבהן נבחר אריאל שרון לתפקיד יו"ר הליכוד. פרשה זו כונתה בשם "פרשת אננקס", כשמה של החברה שבאמצעותה הועברו כספים, על פי החשד, למימון מערכת הבחירות. מבקר המדינה, אליעזר גולדברג, שהתייחס לנושא כתב בין השאר בדו"ח שפרסם: "מסקנתי ממכלול הראיות היא על כן, כי הקו המבחין בין הכנה לפריימריס לבין פעולותיו של יו"ר מפלגה בתוקף תפקידו נחצה במקרה זה".
בשנת 2010 החליטה המשטרה להעמיד לדין את שלאף, עבור מה שהוגדר על ידה כ"פרשת שחיתות מהחמורות שנחקרו ביאח"ה - העברות כספים של מיליוני דולרים למשפחת שרון". בשל הקושי לחקור את שלאף בווינה, כמו גם את שרון שנפל לתרדמת ב-2006, המליצה לבסוף המשטרה להגיש כתב אישום נגד בניו של שרון, גלעד שרון ועמרי שרון, ובינואר 2013 נסגר התיק כליל מחוסר ראיות.
ראו גם

ליאורה גלט-ברקוביץ'
פרשת האי היווני
הערות שוליים

↑  אביאל מגנזי, נסגר התיק נגד גלעד שרון בפרשת סיריל קרן, באתר ynet, 3 בינואר 2013
צאי גוו-צ'יאנג

צַאי גְּוּוֹ-צְ'יַאנְג
צַאי גְּוּוֹ-צְ'יַאנְג בכתב סיני: 蔡国强; בפין-יין: Cài Gúoqiáng; נולד ב-1957 בצ'ואנג'ואו שבפוג'יין) הוא אמן ואוצר אמנות סיני עכשווי.
צאי נולד בשנת 1957 בעיר צ'ואנג'ואו במחוז פוג'יין שבסין, בנו של היסטוריון וצייר. את השכלתו רכש במכון לדרמה בשאנגחאי בתחום עיצוב הבמה. בעבודותיו המגוונות ניכרות השפעות שונות של מיתולוגיות עתיקות, היסטוריה וטקטיקות צבאיות, פנג שווי, דרקונים, עפיפונים, חיות ורפואה סינית.
כבר בראשית דרכו נשאו עבודותיו מסרים פוליטיים. יצירותיו באבק שרפה נולדו מתוך תחושות הדיכוי והסירוס האמנותי שבהם חש בסין של אותה תקופה, וכתגובה למצב החברתי סביבו.
בין השנים 1986–1995 חי ביפן, ובה המשיך את התנסויותיו ביצירות עם אבק שרפה. במהלך שנים אלו זכה להכרה בינלאומית, ובשנת 1995 היגר לניו יורק. מלבד ציורים בעזרת אבק שרפה, יוצר צאי אירועי פיצוצים, בנייה ופרויקטים חברתיים.
צאי ביסס לעצמו מעמד בתחום האמנות העכשווית כיוצר בעל ביקורת חברתית.
בשנת 1999 זכה בפרס אריה הזהב בביאנלה ה-48 של ונציה, ומאז זכה בפרסים נוספים. בין תערוכות היחיד שבהן הציג: "קאי גואו- קיאנג על הגג" (במוזיאון המטרופוליטן לאמנות בניו יורק), "אני רוצה להאמין" (במוזיאון גוגנהיים בילבאו שבבילבאו) ועוד. 
בשנת 2008 נבחר להיות המנהל החזותי ומעצב האפקטים המיוחדים באולימפיאדת בייג'ינג, ובין היתר אחראי למופע הזיקוקין די-נור המרהיב שהוצג בה.
פרידולינה רולפו

פרידולינה רולפו (נולדה ב-24 בנובמבר 1993) היא שחקנית כדורגל שוודית המשחקת בעמדת החלוץ בנבחרת שוודיה ובקבוצת ברצלונה. במהלך השנים זכתה עם קבוצותיה בליגת האלופות, 2 אליפויות ספרד, אליפויות גרמניה, אליפות שוודיה וגביעים רבים בשלוש הארצות בהן שחקה.
קריירה > נעורייה ותחילת דרכה

רולפו נולדה בקונגסבקה, שוודיה. היא החלה לשחק כדורגל מקצועני במועדון טולו ב-2008 וב-2010 עברה למועדון ג׳יטקס ובעונתה הראשונה במועדון כבשה 9 שערים ונבחרה לשחקנית הצעירה המצטיינת של הליגה.
בשנת 2014 עברה למועדון לינקופינג ואף כבשה שלושער במשחק ליגת האלופות נגד קבוצת ליברפול האנגלית.
קריירה > באיירן מינכן (2017–2019)

רולפו החלה לשחק בבאיירן מינכן בינואר 2017. היא חתמה תחילה במועדון ל-18 חודשים. ולאחר מכן האריכה את החוזה בשנה נוספת. במהלך 3 העונות בהן שחקה בבאיירן מינכן סיימה הקבוצה במקום השני כסגנית של קבוצת וולפסבורג.
קריירה > וולפסבורג (2019–2021)

במאי 2019 חתמה על חוזה לשנתיים בקבוצת וולפסבורג הגרמנית.
באוגוסט 2020 כבשה רולפו את השער היחיד של קבוצתה בחצי גמר ליגת האלופות נגד קבוצת ברצלונה בניצחון 1-0 שהבטיח מקום בגמר ליגת האלופות של אותה שנה.
בגמר הפסידה וולפסבורג 3-1 לקבוצת אולימפיק ליון הצרפתית.
קריירה > ברצלונה (2021–)

ב-7 ביולי 2021 חתמה רולפו על חוזה לשנתיים בקבוצת ברצלונה.
רולפו ערכה את הופעת הבכורה שלה בליגה בברצלונה בספטמבר אותה שנה כשהחליפה את מריונה קלדנטה במשחק מול טנריפה. שבוע לאחר מכן כבשה את שער הבכורה שלה במועדון בניצחון 5-0 מול קבוצת בטיס.
בינואר 2023 חתמה רולפו על הארכת חוזה בברצלונה עד יוני 2026.
ב-3 ביוני 2023 כבשה רולפו את שער הניצחון של קבוצתה ברצלונה בגמר ליגת האלופות נגד קבוצתה הקודמת וולפסבורג. שער שהעניק את הגביע לברצלונה.
קריירה > נבחרת

רולפו שחקה בנבחרת שוודיה עד גיל 19 ועזרה לנבחרת לזכות באליפות אירופה עד גיל 19 ב-2012.
היא ערכה את הופעת הבכורה שלה בנבחרת הבוגרת במשחק ידידות נגד גרמניה ב־29 באוקטובר 2014.
היא שותפה באולימפיאדת ריו ב-2016 בו זכתה נבחרתה במדליית הכסף אך נעדרה מהגמר נגד גרמניה בעקבות פציעה.
באליפות העולם ב-2019 היא כבשה שער בניצחון 5-1 על נבחרת תאילנד.
באולימפיאדת טוקיו ב-2020 היא שותפה בכל המשחקים ואף כבשה 3 שערים שסייעו לנבחרתה לזכות במדליית הכסף.
הייתה בסגל הנבחרת בגביע העולם בכדורגל נשים 2023 והגיעה עם נבחרתה לחצי הגמר בו הודחה על ידי הזוכה ספרד.
הישגים ותארים > במועדונים

אליפות שוודיה 2016
הגביע השוודי לנשים 2014, 2015
אליפות ההבונדסליגה לנשים בעונת 2019/2020
הגביע הגרמני לנשים בעונות 2020/2019,2020/2021
זכייה בליגת האלופות ב־2022/23
אליפות ליגת העל הספרדית ב־2021/2022 ו-2022/2023
גביע המלכה הספרדי ב-2022
אלוף האלופים הספרדי ב־2022
הישגים ותארים > בנבחרת

מדליית כסף: 2012, 2016
אליפות אירופה בכדורגל נשים עד גיל 19: 2012
הישגים ותארים > תארים והישגים אישיים

השחקנית השוודית הטובה של השנה ב-2021, 2022
מקום 4 בכדור הזהב לנשים 2023
הערות שוליים

↑  UEFA.com, Rolfö rolls Liverpool over, Wolfsburg hold nerve, UEFA.com, ‏2014-10-16 (באנגלית)
↑  UEFA.com, Wolfsburg 1-0 Barcelona: semi-final report, UEFA.com, ‏2020-08-25 (באנגלית)
↑  Rolfö renueva hasta 2026, www.fcbarcelona.es (בספרדית)
↑  UEFA.com, Barcelona 3-2 Wolfsburg: Blaugrana comeback seals second Women's Champions League final win, UEFA.com, ‏2023-06-03 (באנגלית)
↑  Sweden U19 vs. Spain U19 - 14 July 2012 - Women Soccerway, uk.women.soccerway.com
↑  Sweden vs. Germany - Football Match Summary - August 19, 2016 - ESPN, ESPN.com (באנגלית)
פרנצ'סקו דל קוסה

| --- | --- |

דיוקן יוחנן מפטמוס, פרט מוויטראז' שהכין פרנצ'סקו דל קוסה
 לידה:  1435? פרארה, מדינת האפיפיור 
 פטירה:  1477? (בגיל 42 בערך) בולוניה, האימפריה הרומית הקדושה 
 תחום יצירה:  ציור 
 יצירות ידועות:  Allegory of May, Madonna enthroned with child and Saints Petronius and John the Evangelist, פוליפטיך גריפוני 
 
אלגוריה של אפריל
פרט המציג את "שלוש הגרציות"
לוצ'יה הקדושה מסירקוזה
פלוריאנוס הקדוש
פְרַנְצֶ'סְקוֹ דֶל קוֹסָה (באיטלקית: Francesco del Cossa; סביבות 1430, פרארה – 1477, בולוניה) היה צייר איטלקי מתקופת הרנסאנס מאסכולת פרארה (אנ'), שעבד לאחר 1470 בבולוניה. קוסה ידוע בעיקר בזכות ציורי הקיר שלו, במיוחד שיתוף הפעולה שלו עם קוזימו טורה (אנ') במחזור החודשים בפאלאצו סקיפאנויה (אנ') של משפחת אסטה, שליטי פרארה. בדרך כלל ציוריו הם בעיקר נושאים דתיים, כאשר כמה דיוקנאות ורישומים מיוחסים לו. הוא גם עיצב ויטראז'ים.
ביוגרפיה

קוסה היה בנו של סתת אבן בפרארה, מעט ידוע על יצירותיו המוקדמות, אף על פי שידוע שהוא יצא מחוץ לפרארה בסוף שנות העשרים או תחילת שנות השלושים לחייו.
אחד התיעודים הראשונים שיש לנו עליו הוא בשנת 1456 כאשר היה עוזרו של אביו, כריסטופאנו דל קוסה (Cristofano del Cossa), שעסק באותה תקופה בציור הגילופים והפסלים על המזבח בקפלה של ארמון הבישוף בפרארה. אחד מתלמידיו היה לאונרדו סקאלטי (אנ') מפאנצה (אנ').
ציורי קיר אלגוריים בפאלאצו סקיפאנויה

קוסה ידוע כיום בקישוט הפרסקו של וילת התענוגות הקיצית המכונה פאלאצו סקיפאנויה (אנ'), הממוקמת ממש מחוץ לשערי העיר אותו הכין בשיתוף עם קוזימו טורה (אנ'). הם ציירו סדרה של אלגוריות מפורטות סביב נושאי המזלות וחודשי השנה. אלה שוחזרו רק חלקית במאה ה-20, ושלושה מתוכן משויכים באופן סביר לקוסה. מבין אלה, אחת התמונות המדהימות ביותר היא עדר הפעוטות העירומים ב"אלגוריה של מאי - ניצחון אפולו". ככל הנראה סימן לפריחה השופעת של האביב, השורות הצפופות של תינוקות מצופפות כמו פלנקס של פעוטות.
באלגוריה של אפריל יש תיאור של שלוש הגרציות, אחד הייצוגים הפוסט-קלאסיים המוקדמים ביותר של הרקדנים העירומים השזורים זה בזה בציור. הגרסה של סנדרו בוטיצ'לי בפרימוורה היא משנת 1482. בהנחה שתאריך מותו של קוסה נכון, זה אומר שקוסה השלים את הציור לפני הגרסאות האחרות של שלוש הגרציות.
קוסה בבולוניה

לא מרוצה מכך ששילמו לו לפי שטח הציור עבור עבודתו עבור הדוכס בורסו (אנ') והתלונן שהוא מקבל שכר כמו "הצבעי הגרוע ביותר בפרארה", עזב קוסה את פרארה לבולוניה ב-1470.
בבולוניה הוא קיבל הזמנות רבות בחסות משפחת בנטיבוליו (אנ'). כאן הוא צייר את שתי יצירות המופת שלו: "הבתולה והילד עם שני קדושים" ודיוקן של אלברטו דה קטאני (Alberto de' Catanei‏, 1474) ופרסקו בכנסיית מדונה דל ברקאנו (אנ'), המייצגים את הבתולה והילד עם דיוקנאות של ג'ובאני בנטיבוליו (אנ') ומריה וינציגוורה (Maria Vinziguerra‏, 1472).
הוא הכין חלונות ויטראז' בבולוניה, שהטוב שבהם הוא חלון עגול, בכנסיית סן ג'ובאני אין מונטה (אנ'), המייצגת את הקדוש יוחנן מפטמוס (אנ'), הנושא את חתימתו.
בגלריה הלאומית של לונדון יש ציור שלו המציג את הקדוש ויסנט פרר. יש דיוקן פרופיל בפארק לוקו (Locko Park) ליד דרבי, שנאמר שהוא מייצג את ארקולה הראשון ד'אסטה, דוכס פרארה. באוסף של דרזדן יש גם ציור של "הבשורה למרים".
עבודות

"הבשורה למרים ולידת ישו" (1470–1472, אוסף של דרזדן
"הפוליפטיך של גריפוני" (Polittico Griffoni) – ציור מזבח על כמה לוחות עבור הקפלה של משפחת גְריפוֹני בכנסיית פטרוניוס הקדוש בבולוניה שחלקים ממנו מצויים במוזיאונים שונים:
"המדונה עם ילד ומלאכים" (1474, פינאקוטקה נציונלה, בולוניה)
"הבתולה וילד עם מלאך" (1460, המוזיאון הלאומי לאמנות של קטלוניה, ברצלונה)
ציורי פרסקו עבור אולם החודשים, פאלאצו סקיפאנויה, פרארה (לפני 1470?)
פוליהימניה, "המוזה של שירים רבים"
"דיוקן של אדם עם טבעת" (1472-1477, מוזיאון תיסן בורנמיסה, מדריד)
הערכת עבודתו

"קוסה הוא נציג מובהק של "הסגנון הנוקשה" בצפון איטליה... סולם הצבעים שלו, התפישה המונומנטלית והמבנה הפיסולי של כמה מן הדמויות משקפים את השפעת פיירו דלה פרנצ'סקה. השפעה זו ניכרת גם ברקע הפרספקטיבה הארכיטקטונית של היצירה (המיוחסת לו) 'הבשורה'".
אזכורים בתרבות

חלון הוויטראז' התגלה כתשובה הסופית של ציד המטמון הגדול של Google Earth.
דל קוסה מופיע כאחד משני הגיבורים ברומן של אלי סמית How to Be Both, שנבחר ברשימה המצומצמת לפרס מאן בוקר לשנת 2014 (אך לא זכה).
הערות שוליים

↑  Euroweb.hu (אורכב 09.03.2005 בארכיון Wayback Machine)
↑  wga.hu
↑  "Portrait of a Man with a Ring". Museo Nacional Thyssen-Bornemisza (באנגלית).
↑  הערך, קוֹסָה, פְרַנְצֶ'סְקוֹ דֶל, האנציקלופדיה העברית, כרך כ"ט, עמוד 431
| --- | --- |
בקרת זהויות :  NLI: 987007390544105171  PLWABN: 9810603871805606  BnF: cb14971952p (data)  GND: 118676997  ISNI: 0000 0000 8106 4815  LCCN: n86104126  NKC: xx0300846  NLA: 35784379  NTA: 11877445X  RKD: 18559  SELIBR: 182288  SUDOC: 031394272  Trove: 1086127  ULAN: 500028661  VcBA: 495/11511  VIAF: 27338877   WorldCat (עם VIAF): 27338877
פסגת דאנטה

| --- | --- |

 בימוי:  רוג'ר דונלדסון 
 הופק בידי:  גייל אן הורד 
 תסריט:  לסלי בוהם 
 עריכה:  קונרד באף ה-IV 
 שחקנים ראשיים:  פירס ברוסנן אליזבת הופמן כריסטופר מארי הת'ר סטיבנס ג'סטין ויליאמס לי גרלינגטון ארבלה פילד Jamie Renée Smith לינדה המילטון גרנט הסלוב Charles Hallahan Jeremy Foley צי מא 
 מוזיקה:  ג'יימס ניוטון הווארד, ג'ון פריזל 
 צילום:  אנדז'יי ברטקוביאק 
 מדינה:  ארצות הברית 
 חברת הפקה:  סרטי יוניברסל 
 חברה מפיצה:  סרטי יוניברסל, נטפליקס 
 שיטת הפצה:  וידאו על פי דרישה 
 הקרנת בכורה:  10 באפריל 1997 
 משך הקרנה:  105 דק' 
 שפת הסרט:  אנגלית 
 סוגה:  סרט אסונות, סרט הרפתקאות, סרט פעולה, סרט דרמה 
 הכנסות באתר מוג'ו:   dantespeak
 דף הסרט ב־IMDb
 
פסגת דאנטה הוא סרט אסונות משנת 1997, בביומו של רוג'ר דונלדסון ובכיכובם של פירס ברוסנן, לינדה המילטון ואליזבת הופמן. הסרט יצא ב-7 בפברואר בהפקת אולפני יוניברסל.
עלילה

בשנת 1993 הגאולוג-וולקנולוג הארי המילטון (ברוסנן) מאבד את אהובתו בהתפרצות הר געש בקולומביה.
בהווה, הארי נשלח על ידי הבוס שלו, דר' פול דרייפוס לחקור אירועים גאולוגיים מוזרים בעיירה שלווה בשם פסגת דאנטה הנמצאת למרגלות הר געש רדום זה 7000 שנה. כשהוא מלווה בראשת העיר רייצ'ל וונדו הוא מגיע לאגם שלוו שלחופו גרה חמותה של רייצ'ל, רות, ומגלה שם עצים מתים, וה-pH של המים יורד עד 3.48. יחד עם ילדיה של רייצ'ל הם עולים למעיינות החמים ומגלים גופות של זוג מתרחצים שהתבשלו למוות ועם כוויות קורוזיה.
הארי קורא לאספת עירייה ומתריע, אבל פול מגיע ומרגיע שהסכנה קלושה. לאחר כשבוע ללא תוצאות ברורות הארי והצוות שלו מתכוון לעזוב אבל הארי מגלה שהמים במאגר הפכו לגופריתיים, סימן ברור להתפרצות קרבה. הוא קורא לאספת תושבים כשבעיצומה מתחילה פעילות וולקנית מההר. גרהם ולורן, הילדים של רייצ'ל, נוהגים את הרכב המשפחתי להר כדי להציל את הסבתא והארי ורייצ'ל נוהגים בעקבותיהם. בדרך עצים מתמוטטים מאחוריהם וחוסמים את הכביש. כשהם מגיעים לרות לבה זורמת ממיסה את הרכבים והם נכנסים לסירת מנוע ומתחילים לשוט באגם.
בדרך הם מגלים שכל הדגים באגם מתים ומים מתחילים לחלחל ולהמיס את הסירה: האפר הגופרתי הפך את האגם לחומצי מאוד. בחצי הדרך מדחף המנוע מאוכל לגמרי והם נתקעים. הארי מנסה לחתור עם המעיל שלו אבל לא זז מספיק מהר. רות קופצת למים החומציים ודוחפת את הסירה לרציף ועולה ליבשה מלאה כוויות קורוזיה. כולם עולם ליבשה שניות לפני שרציף העץ והסירה מתמוטטים. רות מתה בייסורים מהכוויות.
צוות הוולקנולוגים מצליח לברוח מהעיר אבל פול נלכד בשיטפון וטובע. הארי ורייצ'ל מגיעים לביתן המחקר והארי לוקח משם מכשיר איתור שנאס"א שלחו להם. ביודעו שנותרו שניות ספורות הוא מסיע את רכב ה-4X4 של הריינג'רים לתוך מכרה נטוש וזה מתמוטט מאחריהם. ההר מתפרץ ומכסה את כל האזור באפר. הארי מצליח לשלוח אות במכשיר והם מחולצים.
צ'ישמי

| --- | --- |

 מדינה:  רוסיה רוסיה
 רפובליקה:  בשקורטוסטן בשקורטוסטן
 שפה רשמית:  בשקירית, רוסית 
 תאריך ייסוד:  1650
 שטח:  33.67 קמ"ר
 גובה:  120 מטרים
 אוכלוסייה:  ‏
  ‑ ביישוב העירוני:  22,733 (1 בינואר 2019)
 קואורדינטות:  54°35′38″N 54°23′42″E﻿ / ﻿54.59389°N 54.39500°E﻿ / 54.59389; 54.39500
 אזור זמן:  UTC +5
 chishmy.info
  מפת מיקום  מפה מפורטת   (למפת רוסיה מוגדלת) מוסקבה סנקט פטרבורג נובוסיבירסק אנאדיר נורילסק סקנדינביה אי רו פה  קזחסטן איראן סין מונגוליה ק. יפן האוקיינוס השקט  אוקיינוס הקרח הצפוניצ'ישמי(למפת רוסיה רגילה) מוסקבה סנקט פטרבורג נובוסיבירסק אנאדיר נורילסק סקנדינביה אי רו פה  קזחסטן איראן סין מונגוליה ק. יפן האוקיינוס השקט  אוקיינוס הקרח הצפוניצ'ישמי(למפת בשקורטוסטן רגילה) אופה סטרליטאמאק סאלאבאט נפטקמסק אוקטיאברסקי בלורצק אישימבאי סיבאי קומרטאו אורנבורג צ'ליאבינסק סברדלובסק פרם אודמורטיה טטרסטןצ'ישמי(למפת בשקורטוסטן מוגדלת) אופה סטרליטאמאק סאלאבאט נפטקמסק אוקטיאברסקי בלורצק אישימבאי סיבאי קומרטאו אורנבורג צ'ליאבינסק סברדלובסק פרם אודמורטיה טטרסטןצ'ישמי  he tabBackground:;tabBorder:#aaa;defaultTab:0;
 
צ'ישמי (בבשקירית Шишмә, בטטרית Чишмә, ברוסית Чишмы) – יישוב עירוני (רו'), מרכז נפת צ'ישמי של רפובליקת בשקורטוסטן ברוסיה.
גאוגרפיה

היישוב נמצא 37 ק"מ דרומית־מערבית מאופה. ליד צ'ישמי נמצאת תחנת רכבת.
היסטוריה

היישוב נוסד בשנת 1650. קיבל הגדרה של "יישוב עירוני" בשנת 1946.
לאזור צ'ישמי יש עבר היסטורי עשיר. במאות השלוש־עשרה–ארבע־עשרה שבט מין של העם הבשקירי התיישב באזור הזה על גדות נהר דים. מאוחר יותר התיישבו באזור הזה טטרים ומישארים שנמלטו מחאנות קאזאן, מורדובים ממחוז פנזה, וכן רוסים ואוקראינים.
ליד העיר נמצא אחד מאתרי העתיקות החשובים של בשקורטוסטן – המאוזולאום של חוסיין בק, מנהיג מהמאה ה-14 שהמיר את דתם של הבשקירים לאסלאם. המבנה נהרס במאה ה-18, אך שוחזר ב־1911.
דמוגרפיה

בעיר מתגוררים 21,994 בני אדם לפי מפקד האוכלוסין של בשקורטוסטן לשנת 2015.
לפי מפקד האוכלוסין של רוסיה משנת 2010 ביישוב גרו 56.5% טטרים, 21.8% רוסים, 15.9 בשקירים, 2.7% אוקראינים, וכן בני לאומים אחרים.